**ИЗВЕШТАЈ ЗА ПРОЦЕНКА НА ВЛИЈАНИЕТО НА РЕГУЛАТИВАТА**

|  |  |
| --- | --- |
| Назив на министерство: | *Министерство за животна средина и просторно планирање* |
| Назив на предлогот на закон: | *Предлог на Закон за изменување и дополнување на Законот за животната средина* |
| Одговорно лице и контакт информации: | Билјана Тешева, раководител на Сектор за општи и правни работи  Весна Петрушевска, Државен советник за финансиски прашања  Назим Алити, раководител на Сектор за индустриско загадување и управување со ризик |
| Вид на Извештај | ✓Нацрт  Предлог |
| Обврската за подготовка на предлогот на закон произлегува од: | Годишната програма за работа на Владата на Република  Македонија  НПАА  Заклучок на Владата на Република Македонија  √Друго \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Поврзаност со Директивите на ЕУ | Нема |
| Дали нацрт извештајот содржи информации согласно прописите кои се однесуваат на класифицираните информации | Да  ✓Не |
| Датум на објавување на нацрт Извештајот на ЕНЕР: | 9.5.2019 година |
| Датум на доставување на нацрт Извештајот до Министерството за информатичко општество и администрација: | 9.5.2019 година |
| Датум на добивање на мислењето од Министерството за информатичко општество и администрација: |  |
| Рок за доставување на предлогот на закон до Генералниот секретаријат | 30 Maj 2019 година |

**1. Опис на состојбите во областа и дефинирање на проблемот**

* 1. **Опис на состојбите**

Основната надлежност на Министерството за животна средина и просторно планирање е заштита и унапредување на животната средина и во таа насока во досегашното работење има идентификувано подрачја кои се контаминирани и кои според расположливите податоци на Министерството се определени како жешки точки. И покрај досегашните настојувања за истите да се води евиденција и да се изнајде начин за нивна ремедијација, недостатокот на нивна законска дефинираност предизвикува проблем за нивното формално препознавање и прогласување. Имено, согласно постојната законска регулатива, статусот контаминирано подрачје не е препознаен, па следствено не се определени праговите на степенот на загаденост на медиумите на животната средина по чие надминување подрачјата ќе можат формално да се идентификуваат како контаминирани. Следствено, не е пропишана методологија за прогласување на контаминираните подрачја и нивно управување, па со тоа е значително отежнато преземањето на соодветни мерки за нивна ремедијација.

Постојниот Закон за животната средина содржи одредби со кои се пропишува полагање на повеќе стручни испити за верификација на стручното знаење од областа на животната средина и тоа: стручен испит за оцена на влијанието на проектите врз животната средина, стручен испит за стратегиска оцена на животната средина и стручен испит за постапување со средства за ладење и/или производи кои содржат средства за ладење.

Стручниот испит за оцена на влијанието на проектите врз животната средина и стручниот испит за стратегиска оцена на животната средина се спроведуваат во изминатите години и досега постојат експерти од оваа област кои се вклучени во Листата на експерти. Но, во однос на овие испити, со донесувањето на измените и дополнувањата на Законот за животната средина и просторно планирање во 2014 година, се појави неусогласеност на статусот на експертите кои испитот го положиле согласно претходниот начин на полагање на испитот и оние експерти кои го полагале или ќе го полагаат испитот согласно постојниот закон. Имено, експертите кои го положиле испитот пред промена на Законот за животната средина и се стекнале со статус на експерт поседуваат потврда за положен испит. Согласно тогашните прописи важноста на потврдите била пет години со можност за продолжување на важноста на истите. Но, со промената на прописите со која потврдите за положениот испит се со поинаква регулација, било пропуштено внесувањето на преодна одредба за старите потврди, па следствено се јавил проблем во однос на признавањето на нивната важност. Имено, согласно постојниот закон важноста на уверенијата за полагање на испитот е неограничена и не е предвиден рок на истекување, па оттука ниту можност за негово продолжување.

Од друга страна пак, испитот за постапување со средства за ладење и производи кои содржат средства за ладење досега не бил спроведен. Тој е регулиран во Глава 3 Општи обврски од законот. Согласно постојниот начин на полагање, начинот на кој е организиран испитот не обезбедува проверка на стекнатото знаење на кандидатот затоа што не се врши практична проверка на знаењето на кандидатот. Имено, проверка на практичното знаење на кандидатот не е возможна поради фактот што испитот го организираат правни лица кои немаат соодветна техничка опрема и кадар за спроведување на практична проверка на стекнатото знаење на кандидатите.

Во делот на надоместоците, потребата од доуредување на истите произлегува прво од нивната поврзаност со другите прописи од областа на животната средина. Со постојното законско решение постојат повеќе видови на надоместоци за животна средина кои се наплаќаат согласно Законот за животната средина. Притоа се наплатуваат надоместоци кои се плаќаат при издавање на дозвола за увоз на протектирани или потребувани гуми, употребувани фрижидери, замрзнувачи и други уреди за ладење и замрзнување, супстанции што ја осиромашуваат озонската обвивка, отпадоци и остатоци од олово; пепел и остатоци што содржат главно олово; отпадоци и остатоци од потрошени примарни ќелии, потрошени примарни батерии и потрошени електрични акумулатори и отпадоци и остатоци што содржат олово, употребувани моторни возила, употребувани магнетофони и други апарати за снимање звук, приемни апарати за телевизија, видеомонитори, видеопроектори. Сите овие надоместоци се приход на Буџетот на Република Македонија. За дел од овие надоместоци нема потреба од наплата затоа што истите се уредени со посебните закони од областа на животната средина. Во одредбата со која е уреден надоместокот за увоз на употребувана електрична и електронска опрема, со оглед на развојот на технологијата и појавата на нови производи на пазарот, се јави потреба и за проширување на одредбата со новите видови употребувана опрема како печатачи, компјутерски монитори, компјутерски куќишта, глувчиња, тастатури и сл.

Понатаму, во поглед на надоместоците за моторни возила и пловни објекти, со оглед на фактот што одреден период начинот на наплатата е изваден од законскиот текст, а подзаконски акт за подетално уредување не е донесен, во моментов постои правна празнина која ќе го уредува прецизно начинот на наплата по соодветни категории на моторни возила и пловни објекти.

Во однос на надоместокот за нафтени деривати, со цел стимулирање на извоз, бил предвиден поврат на пропишаниот надоместок во случај на негов увоз или производство. Сепак, согласно постојната ситуација во државата не постои производство на нафтени деривати туку истите се обезбедуваат од увоз. Увозот на нафтени деривати заради извоз, се врши со транзит на истите низ територијата на државата, кои имаат негативно влијание врз животната средина. Оттаму произлегува дека повратот на надоместок не е во насока на заштита на животната средина, па затоа истиот не е оправдан.

* 1. **Причини за проблемите кои се предмет на разгледување**

Потребата за изменување и дополнување на Законот за животната средина се наметна како резултат на неопходноста од поефикасно спроведување на одредени одредби од законот поврзани со претходно елаборираните состојби.

Како главни причини поради кои се пристапи кон изменување и дополнување на предметниот закон се издвојуваат:

* Непостоењето на дефиниција на поимот, како и методологија и параметри за начинот на кој се идентификува и управува со контаминирано подрачје на кое е утврдено загадување на медиумите на животната средина, при што сериозноста од можните влијанија врз животната средина и здравјето на луѓето е со такво значење што е неопходна ремедијација на истото;
* Неопходноста од регулирање на статусот на експертите кои ги положиле испитите за оцена на влијанието на проектот врз животната средина и за стратегиска оцена на животната средина пред воведувањето на измените со кои се оневозможува продолжувањето на траењето на нивните потврди за положен испит поради промената на начинот на полагање;
* Потребата за допрецизирање на одредбите на стручниот испит за постапување со средства за ладење и производи кои содржат средства за ладење заради овозможување на неговото спроведување преку преуредување на полагањето на практичниот дел од испитот со овластување на правни лица кои поседуваат соодветен кадар и опрема и
* Потребата за доуредување на дел од надоместоците за животната средина во Законот за животната средина и посебните закони.

**2. Цели на предлог регулативата**

Целите кои се очекува да бидат постигнати со донесувањето на Закон за изменување и дополнување на Законот за животната средина се:

* дефинирање, воспоставување на методологија за идентификување и систем за управување со контаминираните подрачја заради надминување на негативните влијанија врз животната средина и здравјето на луѓето;
* подобрување и унапредување на постапката за спроведување на стручните испити за постапување со средства за ладење и/или производи кои содржат средства за ладење, како и изедначување на статусот на експертите со положен испит за оцена на влијанието на проектот врз животната средина и експертите за стратегиска оцена на животната средина без оглед на периодот на полагање и
* поефективна применливост на одредбите кои се однесуваат на надоместоците за животната средина.

**3. Можни решенија (опции)**

*3.1* ***Опис на решението „не прави ништо“***

Доколку не се пристапи кон измени и дополнување на Законот за животната средина со кои ќе уреди идентификувањето и управувањето со контаминираните подрачја, третманот на таканаречените жешки точки кои се лоцирани на територијата на Република Македонија ќе мора да се продолжи да се одвива како и досега, со ограничен број на мерки на располагање и без формално препознавање на статусот. Непостоењето на законска дефиниција за контаминирани подрачја како и пропишан начин на идентификација и прогласување на истите за стекнување на тој статус, доведува до отсуство на акција за негова ремедијација од страна на одговорните за истите.

Во поглед на испитите, доколку и понатаму остане пропишан истиот начин на полагање на испит за постапување со средства за ладење и производи кои содржат средства за ладење, повторно нема да може да биде спроведен практичниот дел од испитот во пракса соодветно. Полагањето на испитот ќе се одвива без реална практична проверка на знаењето на кандидатите, односно ќе се спроведува само електронски што, пак, го доведува во прашање квалитетот на самите испити. Имено, со оглед на фактот што станува збор за испит кој го полагаат лица-сервисери, за нив е особено значајно практичното постапување со средствата за ладење и производи кои содржат средства за ладење, а не само теоретско знаење.

Во однос на другите испити, ќе остане проблем рокот на важност на стекнатите потврди за положен стручен испит за оцена на влијанието на проектите врз животната средина и стратегиска оцена пред последните измени на начинот на полагање. Поконкретно, ќе остане нерегулирано прашањето дали постои можност истите автоматски да им се продолжи нивното траење со самото тоа што имаат положено испит или ќе биде потребно повторно полагање на испитот.

Што се однесува до надоместоците, доколку не се усогласат одредбите за наплаќање на надоместоци кои се регулирани во посебните закони, детално не се уреди наплатата на надоместокот по соодветни категории за моторни возила и пловни објекти во рамки на законот,

односно не се укине повратот на средства при увоз или производство и извоз на нафтени деривати, средствата кои се собираат од надоместоците за животна средина и понатаму ќе останат без ефикасна наплата и исти, односно несоодветни во однос на влијанијата врз животната средина.

*3.2 Опис на можните решенија (опции) за решавање на проблемот*

***Опција 1: Да се донесе Предлог Закон за изменување и дополнување на Законот за животната средина со кои дополнително ќе се доуредат стручните испити пропишани во Законот, ќе се уреди статусот на контаминирано подрачје како и ќе се ревидира делот за надоместоци во животната средина.***

Со донесувањето на Предлог Законот за измена и дополнување на Законот за животната средина ќе се овозможи идентификување и прогласување на контаминираните подрачја во Република Македонија согласно конкретна методологија со критериуми и прагови за загаденост на медиумите за животна средина. Со тоа ќе биде овозможена нивна формална идентификација заради понатамошно постапување со локалитетите. Со нивното прогласување, и стекнување на статус на контаминирано подрачје ќе се овозможи понатамошно соодветно управување до состојба на надминување на штетните влијанија кои истите ги имаат врз животната средина, како и по здравјето на луѓето. Методологијата ја донесува Владата на Република Македонија, со што ќе се обезбеди и неопходната интер-секторска соработка при управувањето со подрачјата. По идентификувањето на подрачјето за контаминирано ќе се изготви план за управување со подрачјето. Особено е важно што со прогласување на истите за контаминирани, ќе се спречи нивно продавање без да се земе предвид трошокот кој е потребен за ремедијација. Дополнително, прогласувањето на статусот ќе гарантира дека истото нема да се користи за која било намена без претходно да биде извршена ремедијација. Контролата на квалитетот ќе се дефинира во Планот за управување со контаминирано подрачје, чија форма и содржина ќе биде пропишана од страна на Министерството за животна средина и просторно планирање.

Со донесувањето на измените во врска со полагањето на стручните испити од аспект на важењето на потврдите за положен стручен испит за стекнување на статус експерт за оцена на влијанието на проектот врз животната средина и стратегиска оцена на животната средина, стекнати по стариот начин на полагање на испитот, ќе се овозможи усогласување на нивниот статус со оние кои го положиле испитот по настапувањето на новиот начин на полагање. Имено, со оглед на тоа што по измените потврдите за положен испит се со неограничено важење, се јавува недостиг на можноста за продолжување на важноста на претходно стекнатите потврди. Со измената ќе биде овозможено сите кои еднаш го положиле испитот да стекнат еднаков статус и да можат да бидат дел од експертската листа.

Во однос на измените на испитот за стекнување со лиценца за сервисирање на средства за ладење, ќе се овластат правните лица кои ги исполнуваат условите за спроведување на практичен испит, како и да ги организираат обуките како и самите испити. На овој начин ќе се овозможи побрзо и поефикасно спроведување на испитот од една страна, но исто така ќе се овозможи технички подобно спроведување на практичниот дел на испитот во правни лица кои поседуваат соодветен кадар, опрема и технички средства за таа намена.

Општо, со измените за стекнување со лиценца за оцена на влијанието на проектот врз животната средина, стратегиска оцена на животната средина и/или средства за ладење, преку внесувањето на обврската за известување на државниот орган кој ја води Листата на експерти на секои пет години дали експертот сака да биде дел од истата листа, пред сѐ ќе се овозможи редовно ажурирање на листата. Со тоа ќе се олесни користењето и ќе се зголеми релевантноста за корисниците на експертските услуги, а исто така ќе се олесни бришењето на самите експерти кои не сакаат да фигурираат и да се занимаваат повеќе со професијата.

Во делот на надоместоците, се врши бришење на дел од надоместоците за животна средина кои е увидено дека се регулирани со другите посебни прописи од областа на животната средина, и тоа надоместоците за управување со отпад кои се регулирани со Законот за управување со отпад и посебните текови на отпад и супстанците кои ја осиромашуваат озонската обвивка класифицирани на Монтреалскиот протокол, кои се забранети за увоз во Република Македонија. Понатаму, одредбите за увоз на употребена електрична и електронска опрема се дополнуваат со видовите на опрема кои се јавиле на пазарот по донесување на постојниот Закон за животна средина. Извршено е ажурирање и воведени се нови видови на електронска и електрична опрема за чиј увоз се наплаќа надоместок. Во поглед на надоместоците за моторни возила и пловни објекти, поради појава на непредвидена правна празнина по спроведените измени во текот на годините, се уредува детално одредбата со што се предвидува различна висина на надоместок според зафатнина и старост на возилото. Со тоа на ист начин како и кај останатите надоместоци, законски се уредува висината на надоместокот во согласност со негативните последици кои ги предизвикуваат во животната средина. Извршена е детална категоризација на возилата со цел диференцијација на цените и охрабрување на користењето на еколошки поповолните возила. Истовремено, детално е утврден начинот на наплата заради обезбедување на нејзиното вршење.

Покрај тоа, со измената се укинува повратот на надоместокот платен за увоз или производство на нафтени деривати, при негов извоз. Повратот на средства доведува до загуба на средства кои би можеле да се искористат за справување со штетните влијанија врз животната средина при транзитот на нафтените деривати низ територијата на државата.

***Опција 2: Подобрувања на спроведувањето на стручните испити пропишани во Законот и уредување на контаминираните подрачја преку спроведување на нерегулаторни мерки (зајакнати обуки, кампањи, информации)***

Целите на Законот можат да се адресираат и преку преземање на мерки во насока на нивно исполнување без да се пристапи кон измени и дополнување на Законот за животната средина. Согласно постојните законски решенија недефинирањето на контаминираните подрачја не значи дека мерките за постапување со истите не се спроведуваат и не би требало да се спроведуваат. Министерството за животна средина и просторно планирање врз основа на постојните прописи од областа на животната средина, како и постоечките студии и документи, во соработка на научни институции има податоци врз основа на кои може да пристапи кон подготовка на листа на жешки точки и за тоа да ја информира Владата на Република Македонија. Во зависност од приоритетите во листата за секое од наведените подрачја согласно финансиските можности, може да се пристапи кон подготовка на планови за ремедијација на истите. При реализирање на оваа опција особено е значајно да се вклучат општините на чија територија се наоѓаат овие жешки точки.

Согласно оваа опција наместо да се пристапи кон измени и дополнување на законот во однос на полагање на стручниот испит за постапување со средства за ладење и производи кои содржат средства за ладење, заради измена во начинот на полагање на стручниот испит со која би се вовела сосема различен начин на полагање на испитот кој се разликува од сите други испити од областа кои се спроведуваат, унапредувањето на квалитетот на испитот може да се постигне преку зајакнување на практичното спроведување на овие обуки во постоечката структура. Имено, тоа ќе се постигне преку унапредување на практичните обуки кои се спроведуваат од страна на лицата кои располагаат со опрема и кадар за практични обуки, како гаранција дека тие се доволни за стекнување на основните знаења потребни за вршење на активностите за постапување со средства за ладење или постапување со средства за ладење.

Во однос на стручните испити за оцена на влијанието на проектите врз животната средина и стратегиска оцена за животната средина ќе се изврши ажурирање на листата на експерти преку јавно повикување на експертите кои поседувааат потврди за положен испит за оцена на влијанието на проектите врз животната средина како и за стратегиска оцена во определен рок да се обратат до Министерството за животна средина и просторно планирање за да се овозможи ажурирање на листата.

1. **Проценка на влијанијата на регулативата**

*Можни позитивни и негативни влијанија од секоја од опциите:*

Опција „не прави ништо“

*4.1 Економски влијанија*

Нема влијание

*4.2 Фискални влијанија*

Во делот на контаминирани подрачја отсуството на прогласување на одредени подрачја за контаминирани доведе до продавање на истите, без притоа да се земат во предвид потребните средства кои се потребни за ремедијација. Делот за ремедијација на истите останува обврска на државата како историско загадување.

Исто така, во зависност од видот на контаминирани подрачја како и мерките кои ќе се преземат ќе зависи висината на финансиските средства потребни за финансирање на истите, но средствата за ремедијација на жешките точки е во најголема мера трошок на буџетот на државата.

*4.3 Социјални влијанија*

Нема влијание

*4.4 Влијанија врз животната средина*

Неуредувањето на делот за контаминирани подрачја остава простор таканаречените точки и уште долги години да не бидат препознаени и прогласени како такви, а кои се голема закана за животната средина и здравјето на луѓето. Препознавањето на истите како такви со јасно дефинирани критериуми и прагови на загадување на медиумите на животната средина ќе придонесе кон посериозен и посистематски пристап со истите.

Воедно, неефикасната наплата на надоместоците за животна средина ќе го стимулира користењето на еколошки понеповолни моторни возила. Од друга страна, доколку не се воведат надоместоците за новите видови на електронски и електричен отпад, додека количествата на отпадот ќе се зголемуваат, средствата за митигација на штетните влијание ќе бидат недоволни.

*4.5 Административни влијанија и трошоци*

*а) трошоци за спроведување*

Нема влијание.

*б) трошоци за почитување на регулативата.*

Нема влијание

**Опција 1 -** Донесување на Законот за измена и дополнување на Законот за животната средина

*4.1 Економски влијанија*

Со идентификување на контаминираните подрачја се овозможува јавно и јасно запознавање на потенцијалните инвеститори со контаминираните подрачја, како и со финансиските обврски кои произлегуваат од купувањето на вакво подрачје и можностите за кои може да употреби истото.

*4.2 Фискални влијанија*

Негативно финансиско влијание - Идентификувањето, прогласувањето и спроведувањето на планот за управување со контаминирано подрачје за подрачја кои се историско загадување ќе наметне потреба од обезбедување на финансиски средства за спроведување на одредбите од Законот. За да може да се пристапи кон пресметка на колку средства би требало да се издвојат од Буџетот на Република Македонија потребно е претходно да се пристапи кон идентификување на истите по донесување на методологијата за подготовка на План за ремедијација на истите, во кој, пак, ќе бидат предвидени потребните финансиски средства.

Позитивно финансиско влијание зашто ќе се прибираат надоместоци при увоз на сите видови употребувани електрични и електронски апарати, како и по различните категории на моторни возила и пловни објекти. Исто така и затоа што укинувањето на повратот на надоместокот за извоз на нафтени деривати ќе придонесе кон заштеда на средствата кои се користеле за поврат истите да се искористат во насока на заштита на животната средина.

*4.3 Социјални влијанија*

Нема.

*4.4 Влијанија врз животната средина*

Позитивно ќе влијае врз животната средина затоа што со донесувањето на Законот ќе се овозможи посериозен пристап со контаминираните подрачја и преземање на мерки за нивно постепено решавање. Истовремено ќе се обезбедат повеќе средства за митигирање на штетните влијанија со ефективната наплата на надоместокот, а и ќе се стимулираат поеколошки избори.

*4.5 Административни влијанија и трошоци*

*а) трошоци за спроведување*

За спроведување на одредбите од законот за постапување со контаминираните подрачја потребно е зајакнување на Управата за животната средина во рамките на Министерството за животна средина и просторно планирање со нови вработени со цел спроведување на предложените измени. Исто така, ќе биде потребно вклучување на претставници од другите институции како и научните и образовните институции во идентификувањето и подготовката на Планот. Висината на трошоците во овој момент не можат да се предвиди (поради причини наведени во точка 4.2).

*б) трошоци за почитување на регулативата*

Трошоците за спроведување на регулативата ќе произлезат за правните лица кои би аплицирале за добивање на лиценца за постапување со средства за ладење и/или производи кои содржат средства за ладење, затоа што истите ќе треба да одвојат средства за вработување на лице со положен стручен испит за постапување со средства за ладење и/или средства кои содржат средства за ладење.

*Опција 2* - ***Подобрувања на спроведувањето на стручните испити пропишани во Законот и уредување на контаминираните подрачја преку спроведување на нерегулаторни мерки (зајакнати обуки, кампањи, информации).***

*4.1 Економски влијанија*

Со постоење на листа на жешки точки се овозможува запознавање на потенцијалните инвеститори за жешките точки како и со финансиските обврски кои произлегуваат од купувањето на вакво подрачје.

*4.2 Фискални влијанија*

Негативно финансиско влијание – Подготовката на листа со жешки точки ќе наметне потреба од обезбедување на финансиски средства за нивна ремедијација. За да може да се пристапи кон пресметка на колку средства би требало за да се изврши ремедијација на истите потребно е да се подготви првична листа, согласно која ќе се направи план за нивна ремедијација и според тоа да се планираат средства од Буџетот на Република Македонија или да се најдат други извори на финансирање.

*4.3 Социјални влијанија*

Нема влијание

*4.4 Влијанија врз животната средина*

Позитивно ќе влијае врз животната средина затоа што ќе се овозможи посериозен пристап со жешките точки и преземање на мерки за нивно постепено решавање.

*4.5 Административни влијанија и трошоци*

*а) трошоци за спроведување*

За спроведување на предложените активности потребно е зајакнување на Управата за животната средина во рамките на Министерството за животна средина и просторно планирање со нови вработени со цел спроведување на предложените измени. Исто така ќе биде потребно вклучување на претставници од другите институции, како и научните и образовните институции за преземање на мерки за ремедијација. Висината на трошоците во овој момент не можат да се предвидат (поради причините наведени во точка 4.2).

*б) трошоци за почитување на регулативата*

Нема влијание

**5. Консултации**

*5.1 Засегнати страни и начин на вклучување*

1. Органи на државна управа :

-          Министерство за економија;

-          Министерство за финансии;

-          Министерство за внатрешни работи;

-          Министерство за земјоделство, шумарство и водостопанство;

-          Министерство за здравство;

-          Министерство за информатичко општество и администрација;

-          Заменик претседател на Владата на РМ задолжен за економски прашања;

-          Царинска управа на Република Македонија;

-          Центар за управување со кризи;

-          Дирекција за заштита и спасување;

1. Единици на локална самоуправа

-          ЗЕЛС (Заедница на единици на локална самоуправа).

1. Стопански Комори

-          Стопанска Комора на Република Македонија;

-          Сојуз на Стопански комори и

-          Стопанска Комора на Северозападна Македонија.

1. Здружение на експерти за животна средина – Еко дијалог
2. Здружение на сервисери за ладење и климатизација и
3. Невладини организации кои делуваат во полето на заштитата на животната средина

*5.2 Преглед на добиените и вградените мислења*

*5.3 Мислењата кои не биле земени предвид и зошто*

**6. Заклучоци и препорачано решение**

*6.1 Споредбен преглед на позитивните и негативните влијанија на можните решенија (опции)*

**Опција – „не прави ништо“** има негативно влијание затоа што недонесувањето на законот нема да влијае на подобрување на постојната состојба во животната средина. И понатаму ќе отсуствува сериозен пристап во третирањето и постапувањето со контаминираните подрачја. И понатаму ќе остане потребата од ажурирање на листата на експерти.

**Опција 1** – Позитивното влијание на ова решение ќе придонесе кон:

* Сериозен пристап кон постапувањето со контаминираните подрачја и подигање на важноста на истите со што позитивно ќе се влијае врз животната средина;
* Редовно ажурирање на листата на експерти и отстранување на проблемите за вклучување на експертите на листата;
* Подобрување на квалитетот на стручните испити за постапување со средства за ладење и/или производи кои содржат средства за ладење со што ќе се овозможи продуцирање на квалитетни кадри за постапување со средства за ладење.
* Соодветна наплата на надоместоците заради влијанијата врз животната средина.

Негативното влијание се јавува преку потребните финансиски средства за идентификување, постапување со контаминираните подрачја.

**Опција 2 -** Негативно влијание – Непостоењето на јасно дефинирани процедури за постапување со контаминираните подрачја доведува до одложување на решавање на проблемот со контаминираните подрачја.

Непостоењето на законско решение за уредување на статусот на експерти за оцена на влијанието врз животната средина и стратегиска оцена доведува до различна примена на одредбите во однос на вклучување во листата на експерти.

*6.2 Ризици во спроведувањето и примената на секое од можните решенија (опции)*

**Опција “не прави ништо“** и **Опција 1** не носат ризици.

**Опција 2 –** непостоењето на финансиски средства за реализација на оваа опција може да доведе до одложување на спроведување на предложеното решение за контаминирани подрачја.

*6.3 Препорачано решение со образложение*

**Да се донесе предлог Законот за изменување и дополнување на Законот за животната средина,** со што дополнително ќе се доуредат стручните испити пропишани во Законот, ќе се уреди статусот на контаминирано подрачје, како и ќе се ревидира делот за надоместоци во животната средина.

Наведената опција е прифатлива од причина што истата придонесува до многу посериозен и поуреден пристап во решавање на идентификуваните проблеми. Со донесување на законот

ќе се наметне обврска за исполнување на пропишаните решенија во однос на контаминираните подрачја и преземање на мерки за нивна ремедијација. Во однос на експертите ќе се олесни ажурирањето на листата на експерти со што ќе се избегне можноста за различен пристап во однос на вклучување во листата на експерти.

**7. Спроведување на препорачаното решение**

* 1. *Потреба од менување на закони и подзаконска регулатива во областа или други сродни области*

Нема потреба од промена на други закони и подзаконски акти во областа или други сродни области.

* 1. *Потребни подзаконски акти и рок за нивно донесување*
* Правилник за формата и содржината на Регистарот и начинот на неговото водење;
* Правилник за формата и содржината на евидентната книшка и етикетите од, како и начинот на водење на евидентната книшка и издавањето на етикетите;
* Правилник за видот на категориите на лиценците;
* Правилник за начинот на собирање, обновување и рециклирање на средствата за ладење;
* Правилник за формата, содржината и начинот на доставување на извештајот
* Правилник за Програмата за полагање на стручниот испит за постапување со средства за ладење и/или производи кои содржат средства за ладење;
* Правилник за содржина на извештајот;
* Правилник за надоместокот за полагање на стручниот испит за постапување со средства за ладење и/или производи кои содржат средства за ладење;
* Методологијата за идентификација на контаминираното подрачјe;
* Правилник за видот и нивоата на присуство на опасните супстанции во медиумите за животна средина за определување на подрачјето за контаминирано;
* Правилник за формата и содржината на Планот за управување со контаминирано.

*7.3 Органи на државната управа, државни органи и други органи надлежни за спроведување*

Надлежен орган за спроведување на Законот е Министерството за животна средина и просторно планирање, Управата за животна средина како стручен орган во состав на министерството и Државниот инспекторат за животна средина.

* 1. *Активности за обезбедување на ефикасно спроведување на предлогот на закон*
     + Донесување на подзаконските акти од точка 7.1;
     + Подготовка на план по кој ќе се врши идентификување на контаминирани подрачја и согласно тоа преземање активности за нивно идентификување, прогласување и ремедијација со јасно прецизирани начини на обезбедување на финансиски средства и рокови за исполнување;
     + Ажурирање на Листата на експерти за оцена на влијанието на проектите врз животната средина и стратегиска оцена;
     + Давање на овластување на правни лица за спроведување на обука и организирање на испити за постапување со средства за ладење и/или производи кои содржат средства за ладење.

**8. Следење и евалуација**

*8.1 Начин на следење на спроведувањето*

Министерството за животна средина и просторно планирање ќе го следи спроведувањето на законот преку преземање на сите соодветни активности во насока на исполнување на обврските кои произлегуваат од предложеното законско решение.

*8.2 Евалуација на ефектите од предлогот на закон и рокови*

Евалуацијата од спроведување на законот ќе ја следи Министерството за животна средина и просторно планирање преку:

* Донесени подзаконски акти во предвидениот рок во законот;
* Ажурирање на Листата на експерти во предвидениот рок во законот;
* Идентификувано едно контаминирано подрачје и негова ремедијација во рок од три години од донесување на Законот;
* Овластување на најмалку две правни лица за спроведување на практичниот дел од испитот за постапување со средства за ладење или производи кои содржат средства за ладење;
* Спроведен најмалку еден испит за постапување со средства за ладење или производи кои содржат средства за ладење во рок од две години од донесување на законот и
* Анализа и компарација на собраните надоместоци за животна средина со претходните години.

**Изјава од државниот секретар**

**Нацрт Извештајот за проценка на влијанието на регулативата е изготвен во согласност со Методологијата за проценка на влијанието на регулативата. Тој дава реална проценка на можните влијанија и очекуваните ефекти, како и трошоците кои се однесуваат на секоја од утврдените можни решенија (опции) за решавање на проблемот.**

**Датум: година потпис на државен секретар**

**Ана Петровска**

**Изјава од министерот**

**Врз основа на резултатите од анализите прикажани во Извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.**

**Датум: година Sadulla Duraki**

**потпис на Министерот**